**Brittany Lauren Maynard** (19. november 1984 – 1. november 2014) oli ravimatu ajuvähiga ameerika naine, kes otsustas oma elu lõpetada "siis, kui aeg tundus õige". Ta pooldas abistatud enesetapu legaliseerimist ja propageeris selle lubamist ning temast kujunes üks tuntumaid selle liikumise eestseisjaid USA-s.

Elu ja surm
-----------

Maynard sündis USA California osariigis Anaheimis. 2006. aastal sai ta bakalaureuse kraadi psühholoogias ja 2010. aastal magistrikraadi haridusteaduses. Talle meeldis reisida ja ta reisis palju Kagu-Aasia maades, muuhulgas õpetas Nepali orbudekodudes.

2012. aasta septembris abiellus Maynard Daniel Esteban Diazega ja nad kavatsesid pere luua.

1. jaanuaril 2014 diagnoositi tal teise astme astrotsütoom (ajuvähi vorm). Talle tehti osaline kraniotoomia ja osaline temporaalsagara resektsioon. Vähk tuli sellest hoolimata tagasi ja 2014. aasta aprillis anti neljanda astme astrotsütoomi ehk glioblastoomi diagnoos. Prognoosi kohaselt jäi Maynardil elada veel kuus kuud.

Maynard kolis Californiast Oregoni osariiki, et ära kasutada sealset väärikalt suremise seadust (Death with Dignity Law). Maynardi sõnul oli väärikas suremine tema enda ja ta perekonna jaoks parim valik. Koostöös mittetulundusühinguga Compassion and Choices ('kaastunne ja valikud') loodi Brittany Maynardi sihtasutus, mis töötab surmaabi legaliseerimise nimel nendes osariikides, kus seda praegu ei lubata. Maynard kirjutas ka CNNis avaldatud arvamusartikli "Minu õigus 29-aastaselt väärikalt surra" ("My right to death with dignity at 29").

Oktoobri alguses andis Maynard teada, et oli surma kuupäevaks valinud 1. novembri, ja surm saabub arsti väljakirjutatud medikamentide abil. Oktoobris külastas Maynard ka Grand Canyonit ja oli sellega täitnud kõik soovid oma surmaeelsete soovide nimekirjas. Veel 29. oktoobril ütles ta, et "praegu ei tundu õige aeg olevat," kuid ta tahab kindlasti oma elu lõpetada.

2. novembril 2014 andsid ajakirjandusväljaanded teada, et Maynard oli lõpetanud oma elu ümbritsetuna enda jaoks olulistest inimestest. Kooskõlas Oregoni seadustega märgiti surmatunnistusele surma põhjusena ajukasvaja.

Maynard andis ka oma viimases Facebooki postituses teada, et valis ise väärikalt lahkumise.

Surres oli Maynard elanud juba kauem, kui arstid talle aprillis lootust andsid. Sellega seoses on tõstatatud küsimusi, kui usaldusväärsed on arstid patsientidele veel elada jääva aja prognoosimisel.

Aktivism ja pärand
------------------

Surmaeelsetel nädalatel sai Maynardist USA eutanaasiateemalise debati nägu. Veebilehel People.com avaldatud lugu luges üle 16 miljoni inimese.

Meditsiinieetikaga tegelev Arthur Caplan kirjutas, et kuna Maynard oli "noor, elujõuline, veetlev... ja väga teistsugune" tavalisest suremisabi soovivast patsiendist (Oregonis keskmiselt 71-aastane), muutis ta "debati optikat" ja pani enda põlvkonna inimesed teema vastu huvi tundma. Marcia Angell kirjutas, et Maynardi tegevus oli tulevastele sama valikut soovivatele patsientidele suureks abiks. Teiselt poolt kritiseerisid mitmed surmahaigust põdevad patsiendid assisteeritud enesetapu propageerimist ja saatsid Maynardile kirju, et ta ümber mõtleks.

Kolm päeva pärast Maynardi surma mõistis üks kõrge Vatikani ametnik suremisotsuse hukka ja ütles: "Enesetapp ei ole hea. See on halb, kuna see ütleb ei elule ja kõigele, mida elu tähendab, meie missioonile siin ilmas ja meid ümbritsevatele inimestele." Kriitiline oli ka abordi- ja eutanaasiavastane ühing National Right to Life Committee, mis süüdistas Maynardiga koostööd teinud MTÜ-d Compassion and Choices Maynardi haiguse ekspluateerimises.

Maynardi ema kaitses tütre otsust ja kirjutas: "Minu 29-aastase tütre otsus surra rahulikult, selle asemel et füüsiliselt ja vaimselt alla käia ja suurte valude käes kannatada, ei peaks olema miski, mida taunivad teises maailmajaos olevad võõrad, kes ei tunne teda ega tea tema olukorra üksikasju."

Maynardi surma ajal olid väärika suremise seadused kolmes USA osariigis, mitmes osariigis käisid eutanaasiateemalised vaidlused. Eutanaasia lubamise või mittelubamise küsimuses ameeriklaste arvamused lahknevad, üksmeel puudub.

9. juunil 2016 jõustus Maynardi koduosariigis Californias seadus, mis annab surmahaigetele inimestele võimaluse teatud tingimustel saada abi oma elu lõpetamiseks.

Viited
------

1. ↑  Dean Schabner. Brittany Maynard, Advocate for Death With Dignity, Ends Her Life. ABC News. 02.11.2014
2. 1 2 3  Daniel E. Slotnik. Brittany Maynard, 'Death With Dignity' Ally, Dies at 29. NY Times. 03.11.2014
3. ↑  Nicole Weisensee Egan. Inside Brittany Maynard's Vibrant Life. People.com. 03.11.2014
4. ↑  Bill Briggs. Brittany Maynard to her husband: 'My heart is so full of love for you'. Today.com. 30.10.2014
5. ↑  Belinda Luscombe. Why a Young Woman with Brain Cancer Moved to Oregon to Die. Time. 08.10.2014
6. 1 2 3 4  Lindsey Bever. Cancer patient Brittany Maynard, 29, has scheduled her death for Nov. 1. The Washington Post. 08.10.2014
7. 1 2  Brittany Maynard. My right to death with dignity at 29. CNN. 14.10.2014
8. ↑  Rachel Schwartz. 29-year-old woman diagnosed with terminal cancer dedicates remaining time to end-of-life choice advocacy. ABC7 NY. 07.10.2014
9. ↑  Nicole Weisensee Egan. Terminally Ill Brittany Maynard Thanks Those Supporting Her 'Death with Dignity'. People.com. 16.10.2014
10. ↑  Death with dignity: Brittany Maynard ticks off last item on bucket list. CNN. 28.10.2014
11. ↑  Brittany Maynard, the terminally ill woman choosing to die Nov 1 tells CNN: Now 'doesn't seem like the right time'. WGNTV. 29.10.2014
12. ↑  Margaret Hartmann. Brittany Maynard, ‘Death With Dignity’ Advocate, Ends Her Life. New York Magazine. 03.11.2014
13. 1 2 3  Lindsey Bever. How Brittany Maynard may change the right-to-die debate. The Washington Post. 03.11.2014
14. ↑  Michael Sebastian. Brittany Maynard Story Leads to Record Digital Traffic for People. AdvertisingAge. 06.11.2014
15. ↑  Arthur L. Caplan. Terminally Ill Woman Chooses Suicide, May Influence a New Generation. Medscape.com. 28.10.2014
16. ↑  Marcia Angell. The Brittany Maynard effect: How she is changing the debate on assisted dying. The Washington Post. 31.10.2014
17. ↑  Anthony Zurcher. A cancer patient's decision to die. BBC. 10.10.2014
18. ↑  Michele Corriston. Vatican Official Condemns Terminally Ill Brittany Maynard's Decision to Die. People.com. 04.11.2014
19. ↑  Debbie Ziegler. Brittany Maynard’s Mother Responds to Vatican, Other Critics of Her Daughter’s End-of-Life Choice. Compassion & Choices. 18.11.2014
20. ↑  Michael Lipka. Americans of all ages divided over doctor-assisted suicide laws. Pew Research Center. 22.10.2014
21. ↑  Patrick McGreevy. Aid-in-dying law to take effect June 9 in California. Los Angeles Times. 10.03.2016

Välislingid
-----------

* The Brittany Maynard Fund